b'\n_START_ARTICLE_\nPrinco Edvardo salos\n_START_PARAGRAPH_\nPrinco Edvardo salos (angl. Prince Edward Islands)\xc2\xa0\xe2\x80\x93 dvi, Piet\xc5\xb3 Afrikos Respublikai priklausan\xc4\x8dios, salos Indijos vandenyno pietvakariuose, nutolusios 1769\xc2\xa0km nuo pietvakarini\xc5\xb3 Afrikos krant\xc5\xb3. Sudaro Mariono (Marion, 290 km\xc2\xb2) ir Princo Edvaro (Prince Edward, 45 km\xc2\xb2) salos bei keletas uol\xc5\xb3. Bendras plotas\xc2\xa0\xe2\x80\x93 335\xc2\xa0km\xc2\xb2. Salos vulkanin\xc4\x97s kilm\xc4\x97s, kalnuotos. Auk\xc5\xa1\xc4\x8diausia Mariono vieta\xc2\xa0\xe2\x80\x93 1242\xc2\xa0m (Maskareno vir\xc5\xa1ukaln\xc4\x97), Princo Edvardo salos\xc2\xa0\xe2\x80\x93 672\xc2\xa0m (Van Zinderen Beikerio vir\xc5\xa1ukaln\xc4\x97). Mariono sala\xc2\xa0\xe2\x80\x93 veikiantis ugnikalnis. Sal\xc5\xb3 krantai uol\xc4\x97ti._NEWLINE_Klimatas j\xc5\xabrinis, turintis tiek subantarktinio, tiek vidurini\xc5\xb3 platum\xc5\xb3 klimato bruo\xc5\xbe\xc5\xb3. Metin\xc4\x97 vidutin\xc4\x97 temperat\xc5\xabra 4,4\xc2\xa0\xc2\xb0C, kuri ma\xc5\xbeai skiriasi i\xc5\xa1tisus metus. Salose per metus i\xc5\xa1krinta 2400\xe2\x80\x933000\xc2\xa0mm krituli\xc5\xb3 (~320 dien\xc5\xb3 per metus su krituliais, didelis oro dr\xc4\x97gnumas), da\xc5\xbeni g\xc5\xabsingi v\xc4\x97jai. Princo Edvardo salos yra viena i\xc5\xa1 debesuo\xc4\x8diausi\xc5\xb3 sausumos vietovi\xc5\xb3 pasaulyje\xc2\xa0\xe2\x80\x93 ryt\xc5\xb3 Marione vidutini\xc5\xa1kai per metus b\xc5\xabna 1300, o vakar\xc5\xb3 Marione ir Princo Edvardo saloje tik 800 valand\xc5\xb3, kai saul\xc4\x97 \xc5\xa1vie\xc4\x8dia ne pro debesis. Augalija tundrin\xc4\x97\xc2\xa0\xe2\x80\x93 kerp\xc4\x97s, samanos, grybai, rudadumbliai. Salose peri j\xc5\xabriniai pauk\xc5\xa1\xc4\x8diai (pingvinai, albatrosai, prionai, audrapauk\xc5\xa1\xc4\x8diai, pl\xc4\x97\xc5\xa1ikai ir kt.), veisiasi ruoniai (pietinis j\xc5\xabr\xc5\xb3 dramblys, kergeleninis j\xc5\xabr\xc5\xb3 lokys, subtropinis j\xc5\xabr\xc5\xb3 lokys), banginiai._NEWLINE_Princo Edvardo salos negyvenamos, bet nuo 1948\xc2\xa0m. Mariono saloje veikia meteorologijos ir biologijos tyrim\xc5\xb3 stotys (\xc4\xafgula\xc2\xa0\xe2\x80\x93 iki 50 \xc5\xbemoni\xc5\xb3). \xc4\xae sal\xc4\x85 patenkama laivu arba sraigtasparniu._NEWLINE_Salas 1663\xc2\xa0m. kovo 4 d. atrado oland\xc5\xb3 j\xc5\xabrininko Barento Barencono Lamo (Barent Barentszoon Lam) ekspedicija. Olandai salas pavadino Dina ir Maerseveen. 1772\xc2\xa0m. saus\xc4\xaf salas i\xc5\xa1 naujo atrado pranc\xc5\xabzas Markas \xc5\xbdozefas Marionas Dufrenas (Marc-Joseph Marion du Fresne), paman\xc4\x99s, kad pasiek\xc4\x97 tada dar neatrast\xc4\x85 Antarktid\xc4\x85. Jis salas pavadino Terre de l\xe2\x80\x99Esp\xc3\xa9rance (\xe2\x80\x9eVilties \xc5\xbdem\xc4\x97\xe2\x80\x9c) ir Ile de la Caverne (\xe2\x80\x9eUrvo sala\xe2\x80\x9c). 1776\xc2\xa0m. gruod\xc5\xbeio 16 d. salas pasiek\xc4\x97 D\xc5\xbeeimsas Kukas ir pavadino Anglijos karaliaus Jurgio III s\xc5\xabnaus, Kento hercogo Edvardo Augusto garbei. 1799\xc2\xa0m. salose pirm\xc4\x85syk i\xc5\xa1silaipino pranc\xc5\xabzai ruoni\xc5\xb3 med\xc5\xbeiotojai. Princo Edvardo salos kur\xc4\xaf laik\xc4\x85 buvo \xc4\xafvairi\xc5\xb3 ruoni\xc5\xb3 med\xc5\xbeiotoj\xc5\xb3 sustojimo ta\xc5\xa1kas. 1948\xc2\xa0m. salas oficialiai aneksavo Piet\xc5\xb3 Afrikos Respublika. Jos administruojamos kaip Keiptauno valda.'